V návrhu sa tiež stanovuje budúce uvádzanie informácií o počte najazdených kilometrov a odere na štítku (ak existuje spoľahlivá skúšobná metóda), čo by prispelo k zníženiu mikroplastov uvoľňovaných z pneumatík v súlade so stratégiou Komisie pre plasty. Zároveň umožňuje spotrebiteľom vybrať si pneumatiky s dlhou životnosťou.

3.Pripomienky k pozícii Rady

V pozícii Rady sa odráža politická dohoda, ku ktorej dospeli Európsky parlament a Rada na neformálnom trialógu 13. novembra 2019.

Komisia víta súhlas Rady použiť delegované a nie vykonávacie akty na zahrnutie protektorovaných pneumatík do rozsahu pôsobnosti nariadenia po tom, ako bude k dispozícii vhodná skúšobná metóda.

Komisia víta aj súhlas Rady, že sa po tom, ako bude k dispozícii vhodná skúšobná metóda, doplnia do nariadenia informácie o počte najazdených kilometrov a odere na základe delegovaných aktov a nie riadneho legislatívneho postupu. Pri vývoji vhodných skúšobných a meracích metód chce Komisia úzko spolupracovať so zástupcami priemyselných, regulačných alebo normalizačných organizácií, ako aj s inými zainteresovanými stranami. Komisia vyjadruje poľutovanie nad tým, že Rada považovala za potrebné podmieniť splnomocnenie vypracovaním podrobného posúdenia vplyvu a náležitými konzultáciami, ktoré sú tak či tak nevyhnutnou súčasťou procesu lepšej právnej regulácie Komisie.

Pokiaľ ide o zmenu výkonnostných tried na štítku, Komisia vyjadruje poľutovanie nad tým, že sa Rada rozhodla zachovať súčasné ohraničenie tried. Komisia to považuje za premárnenú príležitosť stimulovať inovácie a poskytovať presnejšie informácie spotrebiteľom. Komisia vyjadruje poľutovanie aj nad tým, že Rada nesplnomocnila Komisiu aktualizovať a zmeniť triedy delegovanými aktmi.

Hoci Komisia víta to, že Rada súhlasila s „vyčistením“ tried priľnavosti za mokra a valivého odporu, t. j. vypustením tried, ktoré zostali prázdne po uplatnení nariadenia (EÚ) 2019/2144 o všeobecnej bezpečnosti, domnieva sa, že by bolo logickejšie rovnako „vyčistiť“ aj triedy hluku.

Komisia víta návrh zhodnotiť uplatňovanie nariadenia do 1. júna 2025 a postoj Rady, podľa ktorého by sa nariadenie malo začať uplatňovať od 1. mája 2021, považuje za prijateľný.

Komisia súhlasí s pozíciou Rady, že vo vizuálnych reklamách sa musí uvádzať celý štítok, ako aj s možnosťou zobrazovať ho v online reklamách a predaji formou tzv. vnoreného zobrazenia. Ľutuje však, že Rada nespresnila, ako by to hospodárske subjekty mali urobiť.

Pokiaľ ide o právo orgánov dohľadu nad trhom na náhradu nákladov od dodávateľa, Komisia víta návrh zosúladiť text s nariadením 2019/1020 o dohľade nad trhom a o súlade výrobkov, aby sa zabezpečila legislatívna súdržnosť.

Komisia v neposlednom rade víta návrh zosúladiť dizajn štítku na pneumatike s nedávno schválenými energetickými štítkami, ktoré už spotrebitelia veľmi dobre poznajú. Napokon víta aj pozíciu Rady uvádzať na štítku piktogramy (ktoré boli súčasťou návrhu Komisie), aby sa znázornilo, či ide o pneumatiku „na nepriaznivé snehové podmienky“, pneumatiku na ľad alebo oba typy pneumatík.

4.Záver

Komisia podporuje výsledky medziinštitucionálnych rokovaní, hoci nesúhlasí s niektorými aspektmi politickej dohody Rady v prvom čítaní (konkrétne s podmienkami splnomocnenia na doplnenie informácií o počte najazdených kilometrov a odere na štítok, ako aj s odmietnutím splnomocnenia na zmenu tried na štítku).